《寄李尚文少府兼简周仲元》
元代·郭钰

蓬莱归路渺何许，美人相思隔烟浦。青鸟飞来雨意迟，黄鹂啼醉花阴午。

江边钓石甚奇古，一丝柳风独延伫。囊罄久无沽酒资，诗成何得惊人语。

李侯金闺声价高，往来意气凌吾曹。官舍临湖悬綵棒，酒杯劝客滋宫袍。

不拟东篱种秋菊，欲从上苑醉仙桃。宁知淮海风尘起，黄鹄委翅归蓬蒿。

去年东走共颠倒，茅屋寄宿忧心捣。九月絺衣敌早寒，万事不如归去好。

拾薪煮雪我常贫，扫石卧云君计早。古人成败每轻之，及此始知难自保。

近日携书寻旧游，江上孤舟满载愁。偶见周郎共樽酒，一谈一笑何风流。

主宾二妙不易得，我欲从之长滞留。相思且付楚江水，江水不尽情悠悠。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。